Chang'e 5-T1

Chang'e 5-T1 Land  Volleksrepublik China Agentur  CNSA COSPAR-Bezeechnung  2014-065A Missioun  Äerdmound Startmass  Start 23. Oktober 2014, 18:00 UTC Startplaz  Kosmodrom Xichang Drorakéit  Laange Marsch 3 Landung  November 2014

Chang'e 5-T1 war eng experimentell Moundsond, déi den 23. Oktober 2014 vun der China National Space Administration gestart gouf. D'Sond hat den Äerdmound ëmkreest, a koum nees op d'Äerd zeréck. Dobäi gouf den Neesantrëtt an d'Äerdatmosphär vun enger Moundëmlafbunn aus getest.

D'Sond ass en Deel vum chineesesche Moundprogramm, dee fënnef Moundsonde virgesäit. Chang'e-1 an Chang'e-2 haten d'Aschwenken an e Moundorbit getest. Chang'e-3 hat e Lander mat Rover op der Mounduewerfläch ofgesat. D'Chang'e-5-Missioun soll Moundgestengs op d'Äerd bréngen. China huet weider Pläng fir eng bemannt Moundmissioun.

 Missioun 
Nodeem d'Chang'e-3-Missioun, déi e Rover op de Mound bruecht hat, nëmmen deelweis erfollegräich war, gouf mat der Nofollgermissioun Chang'e-4 d'Testmissioun Chang'e 5-T1 gestart. Mat hir sollt den Neesantrëtt an d'Äerdatmosphär aus enger Moundëmlafbunn an déi gezilt Landung getest ginn. Vum Opbau war d'Moundsond änlech wéi Chang'e-2. D'Chang'e-5-Missioun ass fir 2019 geplangt a soll Moundgestengs op d'Äerd brengen.

Als sekundär Notzlaascht war d'4M-Payload (Manfred Memorial Moon Mission) matgeflunn. Dëse Projet vun der däitscher OHB war déi weltwäit éischt privat finanzéiert Mound-Missioun. D'4M-Missioun gouf vu LUXSpace duerchgefouert. D'Notzlaascht hat e Gewiicht vu 14 Kilogramm an huet zwee wëssenschaftlech Instrumenter transportéiert.

Dat éischt war e Radiosignal, fir eng nei Méiglechkeet ze testen, wéi een d'Sond kéint lokaliséieren. Dofir goufe Funkamateuren opgeruff fir dat Signal opzehuelen an d'Resultat u LuxSpace ze schécken.

Dat zweet Instrument war en Dosimeter, dee vun der spuenescher iC-Málaga gestallt gouf. En hat iwwer déi ganz Missiounsdauer d'Stralungsstäerkt gemooss.

 Missiounsprofil 
 Start: Xichang, Oktober 23, 2014 18:00 UTC
 Geplangte Missiounsdauer: 196 Stonnen (8,17 Deeg)
 Laanschtfluch beim Mound: 97 Stonnen nom Aschoss an den Orbit (4,04 Deeg)
 Aphel: zirka 13.000 km vun der Mounduewerfläch
 Distanz vum Mound zu der Äerd beim Laanschtfluch: ~373.000 km

 Kuckt och 

 Lëscht vun onbemannte Raumfaartmissiounen
 Chronologie vun de Moundmissiounen
 Chineesesch Raumfaart

Kategorie:Moundsonden
Kategorie:Chineesesch Raumfaart
Kategorie:2014 an der Raumfaart